༄། །དཔལ་མགོན་པོ་དངོས་གྲུབ་འབྱུང་བའི་དཀྱིལ་འཁོར་ཆེན་པོའི་ཚོགས་མཆོད་ཀཱ་རི་ཀ་མདོ་ཙམ་བཀྲལ་བ་སྲུང་མ་དགྱེས་པའི་མཆོད་སྤྲིན་
ཞེས་བྱ་བ་བི་ཛ་ཧཱ་རཾ།།
ཆོས་རྣམས་ཀུན་ལ་སྒྲིབ་པ་མེད་པས་ཁྱོད། །ཐམས་ཅད་མཁྱེན་པར་རབ་བརྗོད་པདྨ་དཀར། །དཀྱིལ་འཁོར་ཀུན་གཙོ་ཁྲག་འཐུང་ནག་པོ་ཆེར། །གཉིས་སུ་མེད་ཤེས་དང་བས་ཕྱག་བགྱིའོ། །གང་གསུང་བདུད་ཀྱི་གཡུལ་ལས་རབ་རྒྱལ་བའི། །བསྟན་བསྲུང་རྒྱ་མཚོའི་ཕྲིན་ལས་བྱང་བུ་དེའི།། ནང་ཚན་ག་ན་ཙཀྲའི་མཆོད་སྤྲིན་གྱི། །ཚིགས་བཅད་རང་བློར་འཚམས་པ་འདིར་དགྲོལ་བྱ། །འདི་དཔལ་མགོན་པོ་དངོས་གྲུབ་འབྱུང་བའི་རྩ་དཀྱིལ་བསྟན་བསྲུང་ལྷ་མང་གི་འཕྲིན་ལས་ཀྱི་མཇུག་གི་ལྷ་ལས་འབྱུང་བ་ཚོགས་མཆོད་ཀྱི་ཆོ་གའི་དགོངས་དོན་མདོ་ཙམ་སྨོས་ན། ཚོགས་ཀྱི་འཁོར་ལོ་སྤྱིའི་རྣམ་གཞག་དང་གོ་དོན་ལག་ལེན་གྱི་རིམ་པ་ནི་རྒྱས་པར་མ་རྒྱུད་བདེ་དགྱེས་དུས་འཁོར་སོགས་ཀྱི་རྒྱུད་དང་། ཌོམྦྷི་ཧེ་རུ་ཀའི་འདུ་བ་བསྒྲག་པ་དང་དམ་ཚིག་ལྔ་པ་སོགས་རྒྱ་གཞུང་དང་། ཁྱད་པར་བདེ་མཆོག་བསྟོད་འགྲེལ་སོགས་སེམས་འགྲེལ་སྐོར་དང་། འཇམ་དབྱངས་ས་པཎ་དང་བུ་སྟོན་རིན་པོ་ཆེ་སོགས་མཁས་པ་གོང་མའི་ཡིག་ཆ་དང་། རང་རེའི་ལུགས་འདིར་འཇམ་མགོན་བུདྡྷ་བཛྲས་མཛད་པའི་ལོངས་སྤྱོད་ཀྱི་དམ་ཚིག་གི་རྣམ་བཤད་སོགས་ལས་ཤེས་པར་བྱ་ལ། འདིར་རྩ་བའི་སྡོམ་ཚིག་ཏུ། རྒྱས་འདོད་བསྟོད་རྗེས་ཚོགས་ལས་ཏེ། །བྱིན་རླབས་སྤྱན་འདྲེན་མཆོད་བཤགས་བསྐང་། །ཞེས་སོགས་གསུངས་པའི་ས་བཅད་དང་པོ་གསུམ་གཙོ་བོར་གྱུར་པའི་གཞུང་ཚིག་གི་འབྲུ་གཉེར་བ་ཙམ་ཞིག་བྱས་ན། དང་པོ་བྱིན་གྱིས་བརླབས་པ་ནི། ཕྱག་རྡོར་བསྟོད་འགྲེལ་ལས། སྔར་བཤད་པའི་རིལ་བུས་བསང་གཏོར་བྱས་ལ་དེ་ནས་ལག་པ་གཡོན་པ་དང་ཨོཾ་ཡིག་གིས་སྦྱང་བར་བྱའོ། །ལག་པ་གཡས་པ་དང་ཨཱ་ཡིག་གིས་སྤེལ་བར་བྱའོ། །སྙིམ་པ་བཀབ་སྟེ་ཧཱུྃ་ཡིག་གིས་སྦར་བར་བྱའོ།། མཁའ་ལྡིང་གི་ཕྱག་རྒྱ་དང་ཧོཿཡིག་གིས་བདུད་རྩིར་བྱ་སྟེ། ཞེས་པ་ལྟར་སྔར་བཤད་པའི་རིལ་བུ་ནི་བདུད་རྩི་རིལ་བུ་སྟེ་དེའི་བྱིན་གྱིས་བརླབས་པའི་ནང་མཆོད་ཀྱིས་བསང་གཏོར་བྱས་ལ། དཔལ་དུས་ཀྱི་འཁོར་ལོར་སྦྱངས་རྟོགས་སྦར་བཞུའི་སྒོ་ནས་དམ་ཚིག་གི་རྫས་བྱིན་གྱིས་རློབ་པའི་སྔགས་རྒྱ་ཏིང་ངེ་འཛིན་རྒྱས་པར་གསུངས་མོད། འདིར་དགོས་དོན་མཚུངས་པ་ལག་ལེན་མདོར་བསྡུས་པའི་ཚུལ་དུ། ལག་པ་གཡོན་པའི་ཐལ་མོ་གདེངས་པ་རྫས་ལ་བསྟན་ཏེ། ངག་ཏུ་ཨོཾ་ཞེས་བརྗོད་པས་ཚོགས་རྫས་རྣམས་ཨོཾ་ཡིག་དཀར་པོ་སྐུ་རྡོ་རྗེའི་ས་བོན་དུ་སོང་བས་སྣོད་བཅུད་ཀྱི་མ་དག་པའི་དངོས་པོ་སྦྱངས། ཐལ་མོ་གཡས་པ་གདེངས་ཏེ་ཨཱཿཞེས་གསུང་རྡོ་རྗེའི་སྔགས་བརྗོད་པས་རྟོགས་པ་སྟེ་སྣོད་ཐོད་པ་དང་བཅུད་ཤ་ལྔ་བདུད་རྩི་ལྔའི་རང་བཞིན་རྒྱ་ཁྱོན་ཚད་མེད་པར་མང་པོར་སྤེལ། ཐལ་མོ་གཉིས་ཀའི་སྙིམ་པ་བསྟན་ཏེ་ཧཱུྃ་ཞེས་ཐུགས་རྡོ་རྗེའི་སྔགས་བརྗོད་པས་རྫས་དེ་རྣམས་རོ་གཅིག་ཏུ་ཞུ་ནས་སྦར་བ་སྟེ་ཁ་དོག་ཕུན་སུམ་ཚོགས་པ་རྡོ་རྗེ་གསུམ་གྱི་དག་པར་མཚོན་པའི་དཀར་ལ་དམར་མདངས་ཆགས་པ་འོད་སྔོན་འཕྲོ་བའམ་གསེར་ཞུན་མ་ལྟ་བུ། དྲི་ཕུལ་དུ་བྱུང་བ་སྤོས་དྲི་གཞན་གྱིས་མི་མཚོན་པ་ལྡང་བ། རོ་ཕུན་སུམ་ཚོགས་པ་ལྷའི་ཞལ་ཟས་ལྟ་བུ་རོ་བརྒྱ་དང་ལྡན་པ། ནུས་པ་ཕུན་སུམ་ཚོགས་པ་བརྟན་པ་སྲོག་མེད་ཀྱི་དངོས་པོ་ཤིང་སྐམ་ལྟ་བུ་ལ་གཏོར་ཡང་དེ་མ་ཐག་ཏུ་གསོས་ཤིང་ཡལ་ག་མེ་ཏོག་འབྲས་བུ་ཕུན་སུམ་ཚོགས་པར་གྱུར་པ་དང་། གཡོ་བ་སྲོག་ཅན་མི་ལྟ་བུས་ཟོས་ཤིང་འཐུངས་ན་ན་བ་གསོ་བ་ཤི་བ་སློང་བ། རྒན་པོ་གཞོན་ནུར་འགྱུར་ཞིང་ཚེ་ཉི་ཟླ་དང་མཉམ་པར་འགྱུར་བ་སོགས་ཀྱིས་ནུས་པ་ཅན་དུ་བྱས། མཁའ་ལྡིང་གི་ཕྱག་རྒྱ་བསྟན་ཏེ་ཧོཿཞེས་ཡེ་ཤེས་རྡོ་རྗེའི་ས་བོན་བརྗོད་པས་རྣམ་པ་བདུད་རྩི་ལ་ངོ་བོ་ཟག་པ་མེད་པའི་ཡེ་ཤེས་བདེ་སྟོང་ལྷན་ཅིག་སྐྱེས་པའི་རང་བཞིན་དུ་གྱུར་བར་བསམ་ལ། སྤྲོ་ཞིང་གྲུབ་ན་ཡེ་གེ་བཞི་པོ་ལན་མང་དུ་བཟླས་ཏེ་བྱིན་གྱིས་བརླབ་བོ། །དེ་ཉིད་ཚིགས་བཅད་ཀྱི་སླར་ཡང་གསལ་འདེབས་པའི་ཚུལ་དུ།
ཧཱུྃ⁽1729⁾ དབྱིངས་སྲིད་ཞི་ཀུན་ཏུ་འཆར་བའི་མ། །སོགས་ཏེ། ཆོས་ཐམས་ཅད་ལ་རྟག་ཏུ་ཁྱབ་པའི་དབྱིངས་སམ་ཁམས་བདེ་བར་གཤེགས་པའི་སྙིང་པོ་སེམས་ཉིད་རང་བཞིན་གྱི་འོད་གསལ་བ་གཉུག་མ་ལྷན་ཅིག་སྐྱེས་པའི་ཡེ་ཤེས་དེ་ཉིད་ནི་རྣམ་འགྱུར་གྱི་ཆ་ཤས་སྲིད་པར་འཁོར་བ་དང་ཞི་བ་མྱང་འདས་ཀྱི་བཀོད་པ་ཀུན་ཏུ་འཆར་བའི་གཞིའམ་རྩ་བ་ཡིན་པས་མ་ཞེས་བྱ་ལ། དེ་ཉིད་དོན་དམ་པའི་ཤེས་རབ་ཀྱི་ཕ་རོལ་ཏུ་ཕྱིན་མ་དཔལ་རྡོ་རྗེ་ཡན་ལག་མའམ། རྡོ་རྗེ་བཙུན་མོ་ཞེས་དབྱིངས་ཀྱི་ཡུམ་ཆེན་མ་མོ་ཐམས་ཅད་ཀྱི་སྤྱི་གཞིའི་ངོ་བོ་ཡིན་ཏེ། མངོན་བརྗོད་ལས། དག་པའི་ཆོས་ཀྱི་སྤྲུལ་པ་ནི། །ཕག་མོའི་གཟུགས་སུ་བསྟན་པ་ཡིན། །ཞེས་དང་། སྔ་འགྱུར་ཁྲོས་མ་གསང་རྒྱུད་ལས་ཀྱང་། མ་མོ་སྙིང་པོ་བྱང་ཆུབ་སེམས། །སྙིང་པོ་ཉིད་ལས་གཞན་མ་ཡིན། །སྙིང་པོ་བྱང་ཆུབ་ཡེ་སངས་རྒྱས། །ཐམས་ཅད་དག་པས་མ་མོ་ཡིན། །ལྷུན་གྱིས་གྲུབ་པའི་མ་མོ་ཡིན། །གཉིས་སུ་མེད་པའི་མ་མོ་ཡིན། །རང་ལས་བྱུང་བའི་མ་མོ་ཡིན། །ཡོངས་ལ་ཁྱབ་པའི་མ་མོ་ཡིན། །ཅིར་ཡང་སྣང་བས་མ་མོ་ཡིན། །གང་ཡང་འཆར་བས་མ་མོ་ཡིན། །ཞེས་སོགས་དང་། མ་ནི་སྙིང་པོ་བྱང་ཆུབ་སེམས། །མོ་ནི་རང་བྱུང་ཡེ་ཤེས་ཡིན། །སྙིང་པོ་བྱང་ཆུབ་སེམས་ལས་ནི། །མ་མོ་གཞན་ལས་བཙལ་མི་རྙེད། །ཅེས་དང་། སེམས་ལས་ཀུན་བྱུང་ཐམས་ཅད་སེམས། །མ་མོ་བྱང་ཆུབ་སེམས་ཀྱི་རྒྱན། །ཞེས་གསུངས་སོ། །དེ་ལྟར་གནས་ལུགས་དོན་གྱི་མ་མོ་དེ་ཉིད་ཀྱི་རྣམ་འཕྲུལ་ལས་ཤར་བ་སྟེ། རྒྱུད་སྡེ་རྣམས་ལས་དམ་ཚིག་གི་བཟའ་བཏུང་གི་སྣོད་དུ་བཤད་པའི་མཚན་ཉིད་ཀུན་དང་ལྡན་པ་ངོ་བོ་ཐབས་ཤེས་སམ་བདེ་སྟོང་གཉིས་སུ་བདེ་པའི་ཡེ་ཤེས་ཀྱི་རང་བཞིན་དུ་དག་པའི་མཚོན་བྱེད་ཕྱི་དཀར་ལ་ནང་དམར་བའི་ཀ་པཱ་ལ་སྟེ། ཀ་ནི་ཀཾ་ཡིག་བདེ་བ་ལ་འཇུག་པ་དང་། པཱ་ལ་སྐྱོང་བ་སྟེ་བདེ་སྐྱོང་གི་སྣོད་ཅེས་བྱའོ། །དེ་ཡང་འགྲོ་བའི་གཙོ་བོ་མི་ཡི་ལུས་ཀྱི་ཆ་ཤས་ལས་རྩེ་མཆོག་ཏུ་གྱུར་པ་མགོ་བོ་ཡིན་པས་ཡན་ལག་མཆོག་ཅེས་གྲགས་ལ། དེའི་ཐོད་པ་ནི་འཇིག་རྟེན་ན་གཙང་ཞིང་བཟང་བར་གྲགས་པའི་སྣོད་སྟེ་དུང་ཆོས་དང་ཉ་ལྕིབས་ལ་སོགས་པ་གཞན་ལས་མཆོག་ཏུ་གྱུར་པ་སྟེ། བདེ་མཆོག་རྩ་རྒྱུད་ལས། དུང་དང་ཉ་ལྕིབས་མུ་ཏིག་གི །རྒྱུ་མཚན་གསུམ་པོ་འབྱུང་བ་ཡིན། །ཆོས་ཀྱི་སྐུ་ཡི་ལུས་ཅན་གྱི། །ཐོད་པ་ལ་ནི་སུ་ཞིག་སྨོད། །ཅེས་གསུངས་པ་ལྟར་རོ། །སྣོད་དེ་ཡང་རྒྱ་ཁྱོན་བསམ་གྱིས་མི་ཁྱབ་པ་ནམ་མཁའི་ཁྱོན་ཙམ་པ་དེའི་ནང་དུ། ཨ་ར་ལི་ཞེས་པ་བོད་སྐད་དུ་བསྒྱུར་ན་རོལ་པའམ་རོལ་རྩེད་ཀྱི་དགའ་སྟོན་ལ་འཇུག་པས། དམ་ཚིག་དང་ལྡན་པའི་རྣལ་འབྱོར་པའི་ཚོགས་རྣམས་ལྷ་སྔགས་ཡེ་ཤེས་ཀྱི་རྣལ་འབྱོར་ལ་གཞོལ་བས་འདོད་པའི་ཡོན་ཏན་ལ་རོལ་ཞིང་རྩེ་བའི་དགོས་པའི་སླད་དུ་འདུས་པ་ལ། བཟའ་བའི་དམ་ཚིག་མ་ད་ན་དང་བ་ལ་ཤ་ལ་སོགས་པ་ཤ་ལྔ་བདུད་རྩི་ལྔའི་རང་བཞིན་དུ་བལྟས་པའི་འདོད་ཡོན་གྱི་ལོངས་སྤྱོད་མི་ཟད་པ་སྟེ་ནམ་ཡང་འཛད་པ་མེད་པ་དེ་དག་བྱིན་གྱིས་རློབ་པའི་སྔགས་ཚིག་རྣམ་སྣང་སྣང་མཐའ་མི་བསྐྱོད་པའི་སྐུ་གསུང་ཐུགས་རྡོ་རྗེ་གསུམ་གྱི་ས་བོན་ཧ་ཧོཿཧྲཱིཿགསུམ་པོས་རིམ་པ་བཞིན་མདངས། དྲི་རོ་ནུས་ངན་པ་སྦྱངས་ནས་ཕུན་སུམ་ཚོགས་པའི་ཁ་དོག་དྲི་རོ་ནུས་པའི་ཚོགས་ཐམས་ཅད་ཀྱི་མཆོག་ཏུ་གྱུར་པ་ནི་རྣམ་འགྱུར་གྱི་བཀོད་པ་གདངས་སམ་སྣང་ཚུལ་ཡིན་པའི་ཕྱིར་ཤེས་རབ་རྣམ་པ་ཀུན་གྱི་མཆོག་དང་ལྡན་པའི་སྟོང་ཉིད་ཀྱི་ངོ་བོའོ། །དཔྱིད་ཅེས་པ་ནི་མཆོག་གི་ཕུལ་དུ་གྱུར་པའི་དོན་ཏེ། དཔེར་ན་དུས་བཞི་ལས་དཔྱིད་ཀྱི་དུས་ནི་ནམ་ཟླ་དྲོད་པ་ལ་མངོན་དུ་ཕྱོགས་པས་རྩྭ་ཤིང་གི་མྱུ་གུ་རྣམས་གསར་དུ་ཁ་འབུས་པ་སོགས་དབྱར་གྱི་དགའ་སྟོན་འབྲས་བུ་འབྱུང་བའི་རྟགས་རྣམས་མངོན་དུ་གྱུར་པས་སྐྱེ་བོ་ཐམས་ཅད་སྙིང་དགའ་བར་བྱས་པས་དུས་ཀྱི་མཆོག་ཏུ་གྱུར་པ་ལྟར། གང་ཡིད་དུ་འོང་ཞིང་མཆོག་ཏུ་གྱུར་པའི་དངོས་པོ་དེ་ཉིད་ཀྱིས་སྐྱེ་བོ་རྣམས་དགའ་མགུ་རང་པར་བྱེད་ནུས་པའི་ཕྱིར་དཔེའི་མིང་གིས་དོན་ལ་བཏགས་པ་སྟེ་འདི་ནི་དེ་དང་དེའི་དཔྱིད་དུ་གྱུར་པ་ཞེས་འབྱུང་བ་ཐམས་ཅད་ལ་གོ་བར་བྱའོ། །དེས་ན་འདིར་ཡང་སྟོང་ཉིད་ཕལ་པ་བེམ་སྟོང་ངམ་ཆད་སྟོང་གི་དོན་མ་ཡིན་པར་སྟོང་ཉིད་ཀྱི་སྒྲས་བསྙད་པར་བྱ་བ་ཐམས་ཅད་ཀྱི་མཆོག་རྣམ་ཀུན་མཆོག་ལྡན་གྱི་སྟོང་ཉིད་ཅེས་སྦྱར་རོ། །འདིར་གཞན་དུ་བྱུང་བ་ལྟར་ཧ་ཧོཿཧྲཱིཿའི་དམིགས་པ་ཟུར་དུ་མ་གསུངས་ཀྱང་། གོང་དུ་བཤད་པ་ལྟར་བཞིན་སྔར་བརྗོད་པ་ཉིད་ཀྱི་ནུས་པས་དེ་ལྟར་འགྱུར་བ་ལ་དགོངས་པ་སྟེ། སྡོམ་འབྱུང་ལས། ཧ་ཧོཿཧྲཱིཿཞེས་བྱ་སྔགས་ཀྱིས། །སྦྱང་བ་དང་ནི་རྟོགས་བྱ་སྟེ། །ཡི་གེ་ཧས་ནི་ཁ་དོག་འཕྲོག །ཧོ་ཡིས་དྲི་ནི་འཇོམས་པ་སྟེ། །ཡི་གེ་ཧྲཱིཿཡིས་ནུས་པའང་བཅོམ། །བདུད་རྩི་རྣམ་པར་བསྟན་པར་བྱ། །ཞེས་སོ། །སྔར་བཤད་པ་ལྟར་ཨོཾ་ཨཱཿཧཱུྃ་སྟེ། སྐུ་གསུང་ཐུགས་རྡོ་རྗེའི་ས་བོན་གསུམ་དང་ཤུགས་ལ་ཡེ་ཤེས་རྡོ་རྗེའི་ས་བོན་ཧོཿཡིག་ཀྱང་འཕངས་པ་སྟེ། དེ་རྣམས་ཀྱིས་སྦྱངས་རྟོགས་སྤར་བཞུ་ཡེ་ཤེས་ཀྱི་བདུད་རྩིའི་ངོ་བོར་བྱས་པ་དེ་བས་ན་གཤིས་སམ་ངོ་བོའི་ཆ་ནས་འཁོར་འདས་ཀུན་གྱི་དཔལ་དུ་གྱུར་པ་མི་འགྱུར་བའི་བདེ་བ་ཆེན་པོའི་གནས་ལུགས་ཀྱི་རང་བཞིན་དུ་གྲུབ་པའོ། །སྡོམ་འབྱུང་ལས། ཨོཾ་ཨཱཿཧཱུྃ་ཞེས་བྱ་སྔགས་ཀྱིས། །རྟག་ཏུ་བྱིན་གྱིས་བརླབ་པར་བྱ། །ཞེས་སོ། །དེ་ལྟར་ཤེས་རབ་རྣམ་ཀུན་མཆོག་ལྡན་གྱི་སྟོང་ཉིད་དང་ཐབས་མི་འགྱུར་བའི་བདེ་བ་ཆེན་པོ་དེ་གཉིས་གདོད་ནས་ཆུ་དང་རླབས་བཞིན་གཤིས་དང་གདངས་སུ་གྲུབ་པས་འབྲལ་མི་ཤེས་པའི་རང་བཞིན་ཅན་ཡིན་པ་ནི་ས་ཧ་ཛ་ཞེས་པ་ལྷན་ཅིག་སྐྱེས་པའི་དོན་དང་། དེ་ཡིན་པ་ལ་ཡིན་པར་རིག་བྱ་རིག་བྱེད་དབྱེར་མེད་པའི་ཚུལ་གྱིས་ངོ་ཤེས་པ་ནི་སོ་སོ་རང་གི་རིག་པ་ཞེས་བྱ་སྟེ། སོ་སོ་རང་རིག་ཡེ་ཤེས་སྤྱོད་ཡུལ་བ། །ཞེས་པ་དང་། ཛ་ཡནྡྲས། བལྟ་བྱ་དང་ལྟ་བྱེད་དབྱེར་མེད་པའི། །ངེས་པ་ཞིག་བླ་མའི་དྲིན་ལས་རྙེད། །ཅེས་གསུངས་པ་ལྟར་རོ། །དེ་ལྟ་བུའི་སོ་སོ་རང་རིག་པའི་ཡེ་ཤེས་དེས་ཐབས་ཤེས་སམ་བདེ་སྟོང་ཁ་སྦྱར་འབྲལ་མི་རུང་རོ་གཅིག་ཏུ་རྣལ་འབྱོར་པ་རང་ཉིད་ཀྱི་བློ་ངོར་ཡང་བསྡམ་མོ་ཞེས་པའོ། །གཉིས་པ་ཚོགས་མགྲོན་སྤྱན་དྲངས་པ་ནི། དམིགས་པ་མཆོད་ཡུལ་གྱི་མགྲོན་ཐམས་ཅད་མཁའ་ལ་སྤྲིན་རྡོལ་བ་བཞིན་ཚིག་དང་བསྟུན་ནས་ལམ་ལམ་བཞེངས་པ་མོས་དགོས་པ་ལས། བླ་མ་ཡི་དམ། མཁའ་འགྲོ། ཆོས་སྐྱོང་སྤྱན་དྲངས་པ་བཞིའི་དང་པོ། བླ་མའི་ཐུགས་རྡོ་རྗེས་བདེ་སྟོང་ཟུང་དུ་འཇུག་པ་མི་གནས་པའི་མྱང་འདས་ཆེན་པོ་ལྷན་ཅིག་སྐྱེས་པའི་ཡེ་ཤེས་ཀྱི་སྐུ་ནི། ཕྱོགས་བཅུ་དུས་གསུམ་གྱི་རྒྱལ་བ་སྟེ་སངས་རྒྱས་དཀོན་མཆོག་ཀུན་གྱི་ཆོས་སྐུའི་དངོས་པོ་སྟེ་རང་བཞིན་ནམ་ངོ་བོ་དང་རོ་གཅིག་ཏུ་གྱུར་པ་དང་། བླ་མའི་གསུང་རྡོ་རྗེ་ལོངས་སྤྱོད་རྫོགས་པའི་སྐུ་ནི་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་སོགས་ཆོས་ཀྱི་འཁོར་ལོ། གཙོ་བོར་གྱུར་པའི་བསྟན་གཡོའི་སྒྲ་སྐད་རྣམ་པ་ཐམས་ཅད་པར་འཆར་བས་དཀོན་མཆོག་དང་། བླ་མའི་སྐུ་རྡོ་རྗེ་རྣམ་པ་ཀུན་ལྡན་ཏེ་སྣ་ཚོགས་གཟུགས་བརྙན་སྤྲུལ་པའི་སྐུ་ནི་ཐེག་པ་གསུམ་གྱི་འཕགས་པའི་ཚོགས་སྤྱི་དང་ཁྱད་པར་ཐུན་མོང་མ་ཡིན་པའི་ཚོགས་ཀྱི་མཆོག་དཔའ་བོ་རྣལ་འབྱོར་མའི་འཁོར་ལོ་དགེ་འདུན་དཀོན་མཆོག་ཏུ་སྟོན་པ་སྟེ། སྐྱབས་གནས་དཀོན་མཆོག་གསུམ་པོ་གཅིག་ཏུ་འདུས་པའི་ངོ་བོ་དྲིན་ཅན་རྩ་བའི་བླ་མ་རྗེ་ཉིད། འཁོར་བརྒྱུད་པའི་བླ་མ་ཁྲོམ་འཚོགས་པ་ལྟར་ཉིལ་ལི་ལིས་བསྐོར་ཞིང་། སྐུ་ཆགས་ཆེན་གྱི་ཆ་བྱད་མཛེས་པའི་རུས་རྒྱན་རིན་པོ་ཆེའི་རྒྱན་ལ་སོགས་པས་སིལ་ཁྲོལ་དུ་བརྒྱན་པ། གསུང་ཐེག་པ་ཆེན་པོའི་ཡང་ཆེན་པོ་གསང་བ་སྔགས་ཀྱི་དོན་སྟོན་པའི་ཆོས་ཀྱི་སྒྲ་དབྱངས་འུར་རུ་རུ། ཐུགས་བདེ་བ་ཆེན་པོས་མྱོས་ཤིང་འགྲོ་བའི་དོན་སྤྱོད་པ་ལ་དགྱེས་པའི་སྒྱུ་འཕྲུལ་གྱི་གར་སྟབས་སྣ་ཚོགས་ལིང་ངེ་ངེ་བ། ངེད་དམ་བདག་ཅག་དད་ལྡན་གྱི་བུ་སློབ་ཚོགས་པའི་ཚོགས་ཀྱི་འཁོར་ལོའི་དཔོན་ནམ་མགོན་ལ་བྱོན་ཏེ། བཅུད་དམ་རྫས་བཟའ་བཏུང་གི་བྱེ་བྲག་རྣམས་ལ་བདུད་རྩིར་བསྒྱུར་བའི་བྱིན་རླབས་ཞུ་ཞིང་འབྲས་བུ་མཐར་ཐུག་ཕྱག་རྒྱ་ཆེན་པོ་མཆོག་གི་དངོས་གྲུབ་དང་། གནས་སྐབས་ཐུན་མོང་གི་དངོས་གྲུབ་གྲུབ་པ་ཆེན་པོ་བརྒྱད་དང་ལས་ཆེན་བཅུ་གཉིས་སོགས་ལས་དང་དངོས་གྲུབ་ཀྱི་ཚོགས་ཐམས་ཅད་ད་ལྟ་ཉིད་དུ་སྩོལ་ནས་ཀྱང་། མྱུར་དུ་རིགས་ཀྱི་སྐྱེད་བྱེད་ཡབ་སྟེ་ཕ་དང་མཚུངས་པར་གང་ལས་རྟོགས་པ་བྱིན་རླབས་ཀྱི་རྒྱུན་འབྱུང་བའི་བྱེད་པོ་རྩ་བའི་བླ་མ་ཁྱོད་དང་མཚུངས་པར་བྱིན་གྱི་རློབས་ཅེས་པ་སྟེ་ཚིག་རྐང་ཕྱི་མ་རྣམས་ཀྱི་དོན་ཕལ་ཆེར་འོག་མ་རྣམས་ལའང་རིགས་བསྒྲེ་བར་བྱའོ། །གཉིས་པ་ནི། དོན་དམ་ཡེ་ཤེས་ཀྱི་དཀྱིལ་འཁོར་སངས་རྒྱས་ཉག་གཅིག་གི་སྤྱོད་ཡུལ་དང་། གདུལ་བྱ་གཞན་སྣང་དུ་སྟོན་པའི་ཀུན་རྫོབ་གཟུགས་སྐུའི་དཀྱིལ་འཁོར་གཉིས་ཀ་མེ་ཏོག་པདྨའི་གཟུགས་སུ་བཀོད་པའི་སྙིང་པོ་ཀུན། གྲངས་དང་རིས་སུ་ཆད་པ་མེད་པའི་རྒྱལ་བ་ཡབ་ཡུམ་སྲས་དང་བཙུན་མོ་ཕྱག་བརྙན་དུ་བཅས་པའི་ཟེའུ་འབྲུས་བར་མེད་དུ་གང་བ་ལས་སྒྲུབ་པ་པོར་རང་ཉིད་གང་འདོད་པའི་དངོས་གྲུབ་རྣམ་པ་གཉིས་ཀྱི་ཟིལ་དངར་ཅི་དང་ཅི་ཡང་སོ་སོའི་ཡིད་བཞིན་དུ་འབྱུང་བར་མཛད་པ་པོ་ཡི་དམ་དཀྱིལ་འཁོར་གྱི་ལྷ་ཚོགས་སམ་ལྷག་པའི་ལྷ་སྟེ། ཨ་བྷི་དེ་ཝ་ཏ་ཞེས་པའི་སྒྲ་ལས། རང་གི་ཡིད་ལ་ཡི་དམ་དུ་བཅས་ཏེ་བསྒྲུབ་པར་བྱ་བ་དང་། ལྷག་པར་མོས་པ་ཆེན་པོས་བསྒོམ་ཞིང་བསྒྲུབ་པར་བྱ་བའི་ལྷ་ཡིན་པས་སོ། །གཙོ་བོ་རང་གི་ལྷག་པའི་ལྷ་དེ་ལ་འཁོར་ཡི་དམ་གྱི་ལྷ་ཚོགས་གཞན་གྲངས་མེད་ཐམས་ཅད་ཀྱིས་བསྐོར་བ་སྤྱན་འདྲེན་པ་ཡིན་ལ། ཚིག་དོན་ལྷག་མ་སྔར་སྨོས་པ་ལྟར་དང་། མཐར་ཐུག་དངོས་གྲུབ་ཀྱི་རྩ་བ་ཡི་དམ་གྱི་ལྷ་ཉིད་དང་མཉམ་པར་བྱིན་གྱིས་རློབས་ཤིག་པའོ། །གསུམ་པ་ནི། ནང་ཡེ་ཤེས་ཀྱི་ཉི་མ་སྟེ་དམར་ཆ་རྡུལ་ཨ་ཐུང་ཙནྜ་ལིའི་ཐིག་ལེ་དང་། ཟླ་བ་སྟེ་དཀར་ཆ་བྱང་ཆུབ་ཀྱི་སེམས་ཧཾ་ཡིག་གི་སྒྲས་མཚོན་པའི་ཐིག་ལེ་སྟེ། དེ་ཉིད་རྣམ་པར་དག་པའི་རྫུ་འམ་འཕྲུལ་ལས་ཤར་བ། བྱེད་ལས་ཀྱི་བཀོད་པ་ཡང་ཕྱི་རོལ་གྱི་ཉི་ཟླ་དང་མཚུངས་པར་སྒྲུབ་པོའི་ཕྱི་ནང་གསང་བའི་བར་གཅོད་ཀྱི་མུན་པ་ཀུན་ཕ་མཐར་སེལ་བར་བྱེད་ཅིང་། མ་ན་ཡིད། ཏྲ་ཡ་སྐྱོབ་པ་ལ་འཇུག་པས་མནྟྲ་སྟེ་སྔགས་ཀྱི་སྒྲ་དོན་དང་མཐུན་པ་ཡིད་ཐ་མལ་པའི་མཚན་འཛིན་གྱི་སྣང་བ་ལས་སྐྱོབ་པར་བྱེད་པའི་ཐབས་ཤེ